Talle vrae oor peperduur stadion | Maroela Media
Die Enoch Mgijima- plaaslike munisipaliteit het onder skerp kritiek deurgeloop nadat hy Maandag foto's van die splinternuwe Lesseyton-sportstadion naby Komani (Queenstown) in die Oos-Kaap gedeel het.
Dié stadion het glo R15 miljoen gekos om op te rig.
Talle skeptiese sosialemediagebruikers is egter van mening dat dié stadion – op grond van die foto's wat gedeel is – onmoontlik soveel kon kos.
Ander gebruikers het op dié platforms uitgevaar en geëis dat die Valke ondersoek moet instel.
Die oorspronklike plasing is sedertdien van Facebook verwyder.
Xolile Nqatha, LUR vir samewerkende regering en tradisionele sake in dié provinsie, het Dinsdag gesê hy is bekommerd oor "mediaberigte omtrent 'n R15 miljoen-projek wat 'n nasionale storm op sosiale media veroorsaak het" en dat hy 'n volledige verslag met feite van die munisipaliteit versoek het.
Nqatha sê die verslag sal na verwagting deur die loop van die week by hom wees.
"Ek verstaan ​​die negatiewe en openbare kommentaar op die saak ten volle. Daarom het ons die leiers van die munisipaliteit versoek om alle feite oor die omvang van die werk vir die projek en wat tot dusver gelewer is te kry," sê Nqatha.
Die munisipaliteit het Dinsdag 'n nuwe plasing met 14 foto's op sy Facebook-blad gedeel om glo die "feite oor die sportfasiliteit reg te stel". Die koste van die projek was nie by dié plasing ingesluit soos met die aanvanklike plasing die geval was nie.
"Die munisipaliteit betreur die wyse waarop die aanvanklike plasing met minimale besonderhede gedeel is."
In sy nuutste plasing verduidelik die munisipaliteit nou wat die omvang van die projek behels het –onder meer die oprig van 'n 780 m lange palissade-omheining, die aanlê van 'n rugby- en sokkerveld, 'n atletiekveld, ablusiegeriewe en kleedkamers, 'n rioolstelsel en 'n staalpaviljoen.
"Die munisipaliteit het hierdie belegging in die platteland gemaak om sportaktiwiteite in die omgewing te ondersteun. Dit is daarop gemik om aan die gemeenskap, veral die jeug, 'n fasiliteit te bied wat as 'n geskikte sportsentrum vir meer as ses dorpe sal dien.
"Die gemeenskap het 'n ryk geskiedenis in sport en het ook 'n professionele sokkerspeler opgelewer waarop die munisipaliteit trots is," lui die inskrywing op Facebook.
Ruik ń rot
O nè? Ergste is dat mense aanhou met sulke projekte ten bedrae wat nie sin maak nie, en dan nie kan glo dit word bevraagteken nie.
Geld mors, afbreek, korrupsie……. anc
En hulle is tog so trots op nog n ANC flater. Die mense het net geen benul van waarde nie behalwe as dit by Gucci kom.